Folketing
1998-10-20

Jeg skal nok undlade at trække diskussionen meget mere i langdrag, men bare sige, at det, der selvfølgelig også ligger bag vores modstand, er, at vi grundlæggende er imod hele privatiseringslinjen. Selv om vi så siger, at vi går ind for lige og fri konkurrence, er situationen jo den, at de store multinationale medicinalfirmaer, Danisco og alle de andre koncerner har deres egen bank, hvor de sikrer sig, at de får mere favorable lån til deres egne virksomheder, end man i øvrigt kan opnå på markedet, fordi de simpelt hen har egen bank, in house-bank. Det, der sker nu, er, at staten afvikler sin in house-bank, som også kunne sikre mere gunstige lånebetingelser end dem, man kan få ude på markedet. Så det er sådan set en skævvridning af konkurrencen, man foretager ved at nedlægge banken.